Quels da la Bassa

Da Kuno Widmer, Institut dal DRG

Abitant da la Svizra bassa – egn dalla Bassa – avdànt da la Bassa – habitont dalla Bassa, quai inditgan ils vocabularis ladin, surmiran, sutsilvan e sursilvan per “Unterländer”. L'abitant da la planira collinusa tranter Alps e Giura ha nagin num simpel ed incontestà en rumantsch, el nun è ni Bassais ni Bassist, ma vegn denominà cun ina pluna parafrasas. Sper quellas sisura cumparan en las gasettas dals davos onns cunzunt la glieud dalla Bassa, plinavant la populaziun da la Bassa, vischins da la Bassa e noss convischins giò la Bassa, ma er esters se dalla Bassa. En cumbinaziun cun pronom quels dalla Bassa, biars dalla Bassa, cun artitgel ils dalla Bassa. Las persunas che fan la punt èn ils Romontschs dalla Bassa ed ils Grischuns d'anoragiu.
Empè da la Bassa dovr'ins era l'amplificaziun la tiara bassa, cuntanschend en l'expressiun enzanua ella tiara bassa ina pulita congruenza cun il dialect da Cuira aswo im Unterland. Il talian relativescha la noziun dal bass cun dir genti dell'Altopiano, ma questa expressiun topografica para main usitada che quella da Svizzera tedesca, schebain ch'ella è pli correcta, damai che la Planira auta enserra er las regiuns da linguatg franzos. I para tut natiral che Jauers ed Engiadinais tschantschan da la Bassa manegiond il medem territori sco la Rumantschia renana, cuntut che la perspectiva fiss atgnamain differenta, damai ch'ils Ladins èn da chasa vidvart las Alps e che lur vals s'avran vers il Tirol e las regiuns bassas da lezza vart là. Ils fatgs geografics quintan dentant damain che l'appartegnientscha al stadi svizzer. Atgnadads idiomaticas observ'ins tar las preposiziuns, ils elements locals che sa collian cun la Bassa: en ladin adina giò la Bassa, giò in Svizra bassa, en surmiran per regla alla Bassa, en sursilvan il pli ella Bassa, main savens giu la Bassa, giu ella Bassa, giu la Svizra Bassa.
Entant che il diever da giò accentuescha la differenza d'autezza, è la construcziun ella Bassa pli neutrala. Quella objectivitad fa surstar sch'ins sa, ch'il Sursilvan ha per moda da dir pli precis giu Cuera. Cumpareglià cun la chapitala è la Bassa insatge lontan, cumplex e diffus, uschia ch'ins desista da situar ella cun ils meds dal linguatg. Vesì sco lieu da partenza din ins ch'insatgi vegn u turna da la Bassa, sü da la Bassa, se dalla Svizra bassa, neuasi dalla Bassa, dalla Bassa ensi. Ils terms che vegnan opponids a la Bassa èn sa chapescha ils nums locals grischuns, e lura tals che sa refereschan a l'agen ambient e conturn: las Alps, nossas alps, noss cumüns, la muntogn'aulta, la patria romontscha, nossa stretta, amada patria, terratsch alpin, ils vitgs muntagnards, si tier nus ellas alps. In effect comic è garantì cun plazzar en in text rumantsch l'expressiun tudestga. Per quest med stilistic pratitgà adina puspè saja cità in exempel significativ or dal Fögl da 1995. In tschert Sam Naun scriva en “La parevla da Fnasch”: El d'eira üna vouta gnieu ill'ustaria da Fnasch e vaiva pajo cun bancanotas verdas e munaida cotschnainta. Que mussaiva cler e net ch'el vaiva rapports directs cun quels schmaladieus Unterländers. Passond da la satira a la realitad aud'ins la medema chanzun en in numer da 1994: Scha Tü vessast be pudieu viver auncha ün pêr ans, schi nossa bella chesa paterna nu füss mê pü riveda aint ils mauns dals “Unterländers”.
Entant ch'il rumantsch sa serva normalmain da diversas parafrasas, preschentadas survart, vala en tudestg generalmain il pled Unterländer, pia in derivat da Unterland. Ma la parafrasa è conuschenta er en dialects conservativs da la Svizra tudestga. Quai ha demonstrà avant intgins onns la reclama per in vinars cun ervas Appenzellais: Die vom Ondeland meenid, bi öös z Appezöll sei d Zit stooplebe. Che gliez saja vair areguard la vegliadetgna dal recept, conceda l'inserat, damai in cumpliment per la spirituosa. Gea, qua vulani vender insatge giu dals auts alpins, e perquai dattani raschun a quels da la Bassa!